Fiica lui MM Stoica, mărturisiri în premieră la emisiunea lui Mihai Gâdea
Teodora, fiica lui MM Stoica, conducătorul de la FCSB, a trecut prin probleme grave de sănătate. Din fericire, ea le-a rezolvat cu bine. Teodora a explicat cum a reuşit să învingă cancerul. Ea a spus care au fost elementele care au contat foarte mult în procesul ei de vindecare.
"Am aflat după operație, adică trebuia să-mi scot tiroida și credeam că nodulul e benign în urma puncției, dar nu era. N-am putut să procesez. Am plecat din spital, nu prea înțelegeam ce se întâmplă. Noroc că erau cei din jur care mi-au explicat pur și simplu ești în stare de șoc și nu mai înțelegi ce ți se spune. Am avut şi metastaze la plămân şi la coloană.
Eu nu am făcut chimio sau alte proceduri. În primul rând m-am simțit foarte vinovată pentru că am văzut cât de afectați erau cei din jur și după ce că treci prin ceva de genul cumva vrei să-i împaci și pe cei din jur și să pari OK pentru ei, să pari puternic, dar a fost greu. Am fost la pământ cam jumătate de an.
Te gândești că totuși n-am trăit chiar atât de nesănătos sau n-am fost atât de stresată. Chiar îți pui întrebarea de ce eu. Până să se întâmple chestia asta, nu credeam în Dumnezeu dar totuși când vorbeam… vorbeam cu cineva" a povestit Teodora Stoica, în emisiunea lui Mihai Gâdea de la Antena 3.
S-a apropiat de Dumnezeu
"Adică știi că e cineva sus acolo, care îți de asemenea provocări? Poate ca să te apropii de el. Clar asta a fost apropierea de Dumnezeu. Vorbeam cu El, nu vorbeam cu cei din jur, încercam să par ok și să nu îi implic. Nu puteam să le spun că mă confrunt cu depresie sau cu alte lucruri. Nu mai aveam putere să mă ridic din pat. Ei m-au forțat să mă ridic. Atunci am descoperit și importanța sportului, nu neapărat sport, să ieși din casă, să te miști, mișcarea. Cel mai important sprijin clar a fost prietenul meu de atunci și familia lui, și familia mea, dar noi locuiam toți și atunci era mai simplu să vorbesc cu ei. Ei mă scoteau din pat, hai la plimbare, hai fă lucruri. Mulțumită lui Dumnezeu am avut foarte mare noroc de oamenii din jur" a spus Teodora Stoica.
Fiica lui Mihai Stoica a menționat că a avut sprijinul unor medici remarcabili în timpul tratamentului său. Aceștia au fost doctorul Ghimigean, care a efectuat operația. Apoi, doctorul Goldstein, care a asistat cu iodul radioactiv și tratamentul post-operatoriu. Al treilea a fost doctorul Crâstoveanu, care i-a oferit îndrumare cu privire la dieta și pașii următori în procesul de vindecare, după ce ea era deja în stare bună și putea să lupte.
Ea a reflectat asupra transformării sale dintr-o persoană nemulțumită de situația sa într-una care înțelege că trebuie să fie mulțumită cu locul și momentul în care se află. A recunoscut că anterior aspira mereu la altceva, dar a realizat că este important să te bucuri de prezent și să accepți că totul se întâmplă cu un scop anume. Astfel, a învățat să se bucure de prezent și să nu se concentreze exclusiv asupra viitorului.